Hindborg Kirke
Hindborg Kirke er en sognekirke, der ligger på en lav bakke, primært omgivet af marklandskab og spredt bebyggelse mellem byerne Hem og Oddense i den sydøstlige del af halvøen Salling. Mod øst ligger Skive Fjord, mens det øvrige af Salling strækker sig mod vest og nord.
Kirkegården følger ældre skel og er indhegnet af stendiger. Nær kirken er der gravhøje.
Kirkens bygningshistorie er kendetegnet af flere overordnede faser fra romansk tid og frem til senmiddelalderen samt en 1800-talstilføjelse. Materialeanvendelse og formsprog er kendetegnende for området.
Bygningen udgøres af et romansk skib med et senere ombygget kor, et sengotisk tårn i vest og et våbenhus fra slutningen af 1800-tallet mod syd. De ældste dele er opført i granitkvadre over en skråkantet sokkel. Koret er sandsynligvis tidligt genopført fra grunden, muligvis allerede i gotisk tid, men en sikker datering er ikke mulig.
Kirken har tidligere haft en apsis, hvorfra let afrundede kvadre nu er brugt i kirkegårdsstien op til kirkens indgang. Den tilmurede norddør ses med rundbuestik og med vanger (altså sider) i munkesten. Syddøren er udvidet. En romansk billedkvader, dvs. en kvader med et udhugget billede (i dette tilfælde en løve), er indmuret i skibets sydmur.
Det sengotiske tårn er opført i genanvendte kvadre, rå kampe- og munkesten. På nordsiden er der en trappe, der giver adgang udefra til mellemstokværket, dvs. mellemetagen. De nord-syd-vendte gavle har enkelte blændingsdekorationer, dvs. felter med flere murnicher. Dele af tårnet blev ombygget efter et lynnedslag i 1872.
Det forholdsvis store våbenhus fra slutningen af 1880-tallet er opført i nyromanske former med en maskinhugget tympanon, dvs. overliggeren over døren. Korets gavltrekant med rundbuede højblændinger er fra samme tid.
Indvendigt er væggene hvidkalkede, og kirken er dækket af lyse bjælkelofter. Korbuen har synlige kragbånd, dvs. de nederste sten, som buen hviler på. I sengotisk tid fik skibet hvælv, som dog senere atter blev taget ned igen.
Stoleværket, dvs. kirkebænkene, står med en lysegrå staffering, dvs. bemaling og udsmykning. Også tårnrummet har tidligere haft krydshvælv.
Skibet og koret har blytag, mens tårn og våbenhus har tegltag.
Kirkerummet blev gennemgribende istandsat i 1994-1997.
Kirkens indre præges i høj gad af en restaurering udført i 1990’erne. Ældre inventar er dog bevaret, herunder den romanske døbefont med rundstav, dvs. et profileret bånd.
I kirken hænger der desuden et unggotisk korbuekrucifiks fra 1300-tallet, som i mange år lå på kirkeloftet og derefter indtil 1997 blev opbevaret på Skive Museum.
Fra 1600-tallet findes i kirken et nederlandsk dåbsfad, alterstager og en kalk med inskription, skænket af sognepræst Niels Simonsen Alrøe (død 1698).
Kirkebænke og prædikestol (med Arne Haugen Sørensen-malerier i felterne) er fra starten af 1880'erne, mens granitalter og knæfald er fra 1997, hvor også den nuværende altertavle blev opsat. Denne udgøres af et tredelt maleri, "Nadveren", af Arne Hauge Sørensen, i forgyldt ramme. I kirken er den tidligere altertavle, malet af Anker Lund (1844-1920) i 1892, endnu ophængt.
I forbindelse med tidligere restaureringsarbejder er der fremkommet et fragment af et bemalet fyldningspanel fra en endnu ældre altertavle, bemalet med et korsfæstelsesmotiv. På fragmentet er Kristus skildret med sort hår og strittende sort skæg. Omkring figurens hoved er der malet en spinkel gul glorie med tynde stråler.